Махуэ лъапIэм зыхуагъэхьэзыр
Бахъсэн щIыналъэм и щIыпIэ администрацэм и пресс-IуэхущIапIэм хъыбар къызэрыдигъэщIамкIэ, Къэбэрдей-Балъкъэрыр езым фIэфIу Урысейм зэрыгухьэрэ илъэс 460-рэ щрикъум ирихьэлIэу къызэрагъэпэща щIыхьэхухэм цIыху мини 3-м нэблагъэ хэтащ. Iуэхугъуэ щхьэпэм зыкърырагъэхьэлIащ Бахъсэн къалэмрэ абы къедза къуажэхэмрэ дэт IуэхущIапIэ псоми щылажьэхэм.
ШыщхьэуIум и 26-м Бахъсэн щIыналъэм кIэрыхубжьэрыхухэр зэрыщызэщIакъуам, итырыгъухэр зэрыщраупщIыкIам, жыгхэм, бордюрхэм сэху зэрыщытракIам къищынэмыщIауэ, гулъытэ хэIэтыкIа щыхуащIащ федеральнэ, республикэ мыхьэнэ зиIэ автомобиль гъуэгухэм я Iуфэхэр зэлъыIухынми.
Къуажэхэм я Iэгъуэблагъэхэм хуит ямыщIу къыщыунэхуа куэншыб идзыпIэхэри, гектар 1,5-м нэблагъэ къызэщIэзыубыдэхэр, ягъэкъэбзащ. Псори зэхэту, кIэрыхубжьэрыху тонн 50-м щIигъу а махуэм лъэныкъуэ ирагъэзащ, зэхуэхьэсыпIэхэм ирагъэшащ.
Район администрацэм и унафэщIхэм щIыхьэхум хэта псоми фIыщIэ яхуещI икIи щIыналъэм щыпсэухэр къыхуреджэ щхьэж зытес уэрамхэмрэ абыхэм къегъэщIылIа Iэшэлъашэхэмрэ я къабзагъэм кIэлъыплъыну.
КЪУМАХУЭ Аслъэн.
